
Αρ. Πρωτ.: 09/2022
Τρίκαλα, 27 Σεπ 22

ΠΡΟΣ :	Υπουργό Εθνικής Άμυνας κ. Νικόλαο Παναγιωτόπουλο, 
	Υπουργό Εργασίας και Κοινωνικών Υποθέσεων κ. Κωστή Χατζηδάκη

ΚΟΙΝ  :		Υφυπουργό Εθνικής Άμυνας κ. Νικόλαο Χαρδαλιά
		Γενικό ΓραμματέαΥπουργείου Εθνικής Άμυνας κ. Αντώνιο Οικονόμου
		Βουλευτές της Διαρκούς Επιτροπής Εθνικής Άμυνας & Εξωτερικών Υποθέσεων
		κ.κ. Α/ΓΕΕΘΑ-ΓΕΣ-ΓΕΝ-ΓΕΑ
		ΠΟΕΣ - ΠΟΜΕΝΣ - ΣΑΣΜΥΝ - ΣΑΣΥΔΑ - ΣΑΣ – ΣΑΙΡ - ΣΑΑΥΣ - ΠΟΣ - ΣΟΕΔ
		ΜΜΕ - Στρατιωτικοί συντάκτες

ΘΕΜΑ :   Συνταξιοδοτικές - Ασφαλιστικές Ρυθμίσεις

ΣΧΕΤ.   :	α.   Ν.3865/2010 (ΦΕΚ 120 Α’)
	β.   Ν.4387/2016 (ΦΕΚ 85 Α’)
	γ.   Ν.4670/2020 (ΦΕΚ 43 Α΄)
	δ.   ΠΔ 169/2007 (ΦΕΚ 210 Α΄)
	
	Αξιότιμε κ. Υπουργέ

	ΟΙ απόφοιτοι ΣΜΥ  όπως και  όλα τα στελέχη των ΕΔ, αλλά δια της παρούσης θα  αναφερθούμε στην μερίδα αυτών των στελεχών που ως σύνδεσμος εκπροσωπούμε, λόγω των βεβαρημένων επιχειρησιακών υποχρεώσεων (οργάνωση και προπαρασκευή εθνικής άμυνας), απασχολούνται πολύ πέραν του κανονικού ωραρίου εργασίας τόσο με την εκτέλεση 24ώρων υπηρεσιών εσωτερικής ασφαλείας, όσο και με τις επιφυλακές που απορρέουν για την ενίσχυση της αποτρεπτικής ικανότητας της χώρας, καθώς και την παροχή συνδρομής σε καταστάσεις εκτάκτων αναγκών (πολιτική προστασία κλπ), τις περισσότερες φορές χωρίς στοιχειώδη οικονομική αποζημίωση ή αναπλήρωση του πρόσθετου χρόνου εργασίας. Συναφώς και πέραν πάσας αμφιβολίας, το καθημερινό έργο των ΕΔ σε κάθε έκφανση αυτού είναι άρρηκτα συνυφασμένο με τον κίνδυνο.   
	
Η Πολιτεία με τις διατάξεις των παρ. 4 και 5 του αρ. 20 του ν. 3865/2010, όρισε ότι τα στελέχη των Ενόπλων Δυνάμεων (ΕΔ), των Σωμάτων Ασφαλείας (ΣΑ) και του Πυροσβεστικού Σώματος (ΠΣ), που θεμελιώνουν δικαίωμα συνταξιοδότησης από 1.01.2015 και εφεξής, δικαιούνται σύνταξης στο 60ο έτος της ηλικίας, με τη συμπλήρωση σαράντα (40) ετών συντάξιμης υπηρεσίας. Η εν λόγω διάταξη συνιστά δυσμενή διακριτική μεταχείριση για τα στελέχη που εντάχθηκαν στις ΕΔ από 1.7.1990 έως 31.12.1992, καθώς κλήθηκαν να εργαστούν για επιπλέον 10 έτη, εμπίπτοντας παράλληλα σε νέες δυσμενέστερες διατάξεις υπολογισμού της σύνταξης, των μερισμάτων και του εφάπαξ βοηθήματος. 

Για την άμβλυνση των δυσχερειών που επήλθαν από τη βίαιη υπαγωγή στον νέο ασφαλιστικό νόμο, ο νομοθέτης δημιούργησε ένα μηχανισμό ομαλότερης μετάβασης, καθώς προέβλεψε στο άρθρο 22 παρ. 4 του 3865/10 ότι ο συντάξιμος χρόνος του προσωπικού των ΕΔ, των ΣΑ και του ΠΣ που έχει καταταγεί μέχρι την 31.12.1995 και θεμελιώνει δικαίωμα σύνταξης από την 1.1.2015 και μετά να προσαυξάνεται κατά τρία (3) έτη, με την καταβολή της προβλεπόμενης, από τις διατάξεις του άρθρου 59 του Π.Δ. 169/2007, εισφοράς για τη συμπλήρωση σαράντα (40) ετών συντάξιμης υπηρεσίας. Η υπόψη διάταξη προσαύξησης των συντάξιμων ετών, αποτελεί αντιστάθμισμα της αδικίας που υπέστησαν όσοι/ες κατετάγησαν τα έτη 1990-92. Η συγκεκριμένη κατηγορία είναι ο μοναδικός κλάδος λειτουργών στο σύνολο του δημοσίου τομέα, που αποσπάστηκε, κατά παρέκκλιση κάθε αρχής ασφαλιστικού δικαίου, από την κατηγορία των παλαιών ασφαλισμένων, όπως αυτή ιστορικά οριοθετήθηκε με τον ν.2084/1992 για το σύνολο των εργαζομένων.  

Σήμερα, η πλειοψηφία των συναδέλφων που ενδιαφέρεται να κάνει χρήση των συγκεκριμένων διατάξεων, για τη θεμελίωση συνταξιοδοτικού δικαιώματος και την προσαύξηση της σύνταξης, αδυνατεί να προβεί στην αναγνώριση, λόγω του υπέρογκου κόστους. Το κόστος εξαγοράς είναι απαγορευτικό, καθιστώντας επί της ουσίας τον νόμο ανενεργό, διότι πλέον η αναγνώριση γίνεται με την καταβολή από τον ασφαλισμένο της εισφοράς ασφαλισμένου και εργοδότη, στο ποσοστό που ισχύει κατά το χρόνο υποβολής της αίτησης εξαγοράς, δηλαδή 20% επί των συντάξιμων αποδοχών του, αντί του 6,67% που ίσχυε παλαιότερα. Η τροποποίηση   του κόστους των 3 συντάξιμων ετών του άρθρου 22 παρ. 4 του 3865/10  αυξήθηκε υπέρμετρα σε βαθμό αποτρεπτικό για εξαγορά με την ψήφιση του Ν.4387/2016 (ΦΕΚ 85/2016 τ. Α ́). Το εν λόγω πρόβλημα δεν επιλύθηκε ούτε με την ψήφιση του Ν. 4670/2020 (ΦΕΚ 43 Α΄).

Πέραν όσων προαναφέρθηκαν, με τις συναφούς περιεχομένου διατάξεις του αρ. 11 του ν. 4609/2019, προβλέφθηκε ότι για την εφαρμογή των παραγράφων 4 & 5 του άρθρου 20 του ν. 3865/2010 (Α΄ 120) και της παρ. 3 του άρθρου 4 του ν. 3883/2010, πέραν των μονάδων και υπηρεσιών της παρ. 5 του άρθρου 40 του π.δ. 169/2007 (Α΄ 210), προσμετράτε αυξημένος στο διπλάσιο ή τριπλάσιο μέχρι πέντε (5) έτη και ο χρόνος υπηρεσίας σε μονάδες και υπηρεσίες, ανεξαρτήτως γεωγραφικού προσδιορισμού, στις οποίες στελέχη των Ενόπλων Δυνάμεων έχουν υπηρετήσει ασκώντας καθήκοντα της ειδικότητας τους.

	Με έγγραφες διευκρινήσεις του τότε ΑΝΥΕΘΑ (Υπηρεσιακό Σημείωμα Υπ΄ Αριθμόν 1931/26 Ιουν 19), γινόταν σαφές ότι η προσμέτρηση κατά την παρ.1 του άρθρου 11 του ν.4609/2019 στο διπλάσιο ή τριπλάσιο  μέχρι τα πέντε (5) έτη επί του χρόνου υπηρεσίας σε Μονάδες και Υπηρεσίες, ανεξαρτήτως γεωγραφικού προσδιορισμού, στις οποίες τα στελέχη των ΕΔ έχουν υπηρετήσει ασκώντας καθήκοντα της ειδικότητας τους, λειτουργεί ευεργετικά για τους δικαιούμενους παρέχοντας τη δυνατότητα πέραν των διανυθέντων ως  έτη εκστρατείας κατά τα οριζόμενα στην παρ. 5 του άρθρου 40 του Π.Δ. 169/2007 να θεμελιώσουν αμιγώς και πέντε (5) επιπλέον συντάξιμα έτη. Η υποχρέωση της εξαγοράς των πλασματικών ετών καθώς και των ετών εκστρατείας ανακύπτει για τα στελέχη με ημερομηνία κατάταξης από 1.10.1990.

	Το ΥΠΕΘΑ μετά την ψήφιση του Ν.4609/19 και ειδικότερα για την ορθή εφαρμογή του άρθρου 11 αυτού , προέβη στη σύνταξη και αποστολή (με το Φ.846/18/59906 /Σ.16031 Αθήνα, 20-09-2019)  στο Υπουργείο Εργασίας και Κοινωνικών Υποθέσεων, σχετικό έγγραφο https://www.hellenicparliament.gr/UserFiles/67715b2c-ec81-4f0c-ad6a-476a34d732bd/11166406.pdf ζητώντας οδηγίες και κατευθύνσεις επί των τιθέμενων ερωτημάτων που ανέκυψαν από τους Κλάδους των Ενόπλων Δυνάμεων (ΕΔ), αναφορικά με την προσμέτρηση στο διπλάσιο ή τριπλάσιο (μέχρι 5 έτη) του χρόνου που όλα τα εν ενεργεία στελέχη των ΕΔ (ανεξάρτητα από την ημερομηνία διορισμού τους, ήτοι πριν ή μετά από την 30-9-1990), έχουν υπηρετήσει σε μονάδες ασκώντας τα καθήκοντα της ειδικότητας τους ανεξαρτήτως γεωγραφικής περιοχής. 
	Μέσα σε αυτό το έγγραφο το ΥΠΕΘΑ/ΓΔΟΣΥ αναφέρει διακριτικά την άποψη του  με θετική χροιά όσον αφορά την υλοποίηση του νόμου.  
	Γράφει σε κάποιο σημείο: " Κατά συνέπεια, το γράμμα της ως άνω νομοθετικής διάταξης τροποποιήθηκε κατά τέτοιο τρόπο, ώστε η ρύθμιση να λειτουργεί ευεργετικά για τους δικαιούμενους, παρέχοντας τη δυνατότητα, πέραν των διανυθέντων ως έτη εκστρατείας, να θεμελιώνουν αμιγώς και πέντε (5) επιπλέον συντάξιμα έτη."

[bookmark: _Hlk114688398]	Παρότι η εν λόγω διάταξη έγινε νόμος του Κράτους με τη σύμφωνη γνώμη και υπογραφή των συναρμοδίων υπουργείων και μεγάλης μερίδας της τότε αντιπολίτευσης [βλ. Συνημμένο (1)], μέχρι σήμερα δεν εφαρμόζεται στην πράξη, καθόσον ο ΕΦΚΑ με την απάντηση που απέστειλε την 20/11/2019 με αριθμό πρωτοκόλλου 137484/2019 [βλ. Συνημμένο (2)] επικαλείται νομοτυπικό κώλυμα για την υλοποίηση του. Το παραπάνω γεγονός αποτελεί παράδοξο, δηλαδή η Πολιτεία να νομοθετεί, αλλά ρυθμιστικοί φορείς της εκτελεστικής εξουσίας (ο ΕΦΚΑ εν προκειμένω) να ανακαλύπτουν κενά κατά την νομοπαρασκευαστική διαδικασία και να ακυρώνουν στην πράξη τη βούληση του νομοθέτη με την Κυβέρνηση  μέχρι στιγμής να μην αναλαμβάνει σχετικές πρωτοβουλίες θεραπείας της νομοθετικής ανακολουθίας που έχει προκύψει.

Συναφώς, υπενθυμίζονται τα ακόλουθα:

1.	Με βάση τις διατάξεις της παραγράφου 4 του άρθρου 22 του (α) σχετικού, οι εισφορές του προσωπικού των ΣΑ για την αναγνώριση του πρόσθετου χρόνου συντάξιμης υπηρεσίας, υπολογίζονται επί της αποζημίωσης για Εργασία Πέραν του Πενθημέρου, σύμφωνα με τις διατάξεις της περίπτωσης ΣΤ΄ του άρθρου 55 του ν. 1249/1982 (ΦΕΚ 43 Α΄), εν αντιθέσει με τα στελέχη των ΕΔ  που καλούνται να καταβάλλουν πολλαπλάσια ποσά, αφού η βάση υπολογισμού είναι το σύνολο των συντάξιμων αποδοχών.  

2.	Με την υπ’ αρίθμ. 11/2021 (Αρ. Πρωτ. 45207/05 Φεβ 21) Εγκύκλιο του ΕΦΚΑ, ρυθμίζεται το θέμα της αναγνώρισης για τα μέλη διδακτικού Εκπαιδευτικού Προσωπικού, ως πλασματικού χρόνου ασφάλισης, του χρόνου (μέχρι 5 έτη) για την απόκτηση διδακτορικού τίτλου σπουδών, κατ’ εφαρμογή των διατάξεων του άρθρου 20 του ν.4611/2019. Ειδικότερα, καθορίζεται ότι σύμφωνα με τις διατάξεις της παρ. 4 του άρθρου 17 του ν.3865/2010 και της παρ. 6 του άρθρου 40 του ν.2084/1992, ο παραπάνω χρόνος ασφάλισης αναγνωρίζεται τόσο για τη θεμελίωση του συνταξιοδοτικού δικαιώματος, όσο και για την προσαύξηση του ποσού της σύνταξης. Επιπλέον καθορίζεται ρητώς ότι, σε περίπτωση μη εξαγοράς του, ο χρόνος πραγματοποίησης των διδακτορικών σπουδών συνυπολογίζεται μόνο για τη θεμελίωση του συνταξιοδοτικού δικαιώματος και όχι για τον προσδιορισμό του δικαιούμενου ποσού σύνταξης.

Επειδή οι απόφοιτοι ΣΜΥ  όπως και  όλα τα στελέχη των ΕΔ  εργάζονται με φιλότιμο και φιλοπατρία και πέραν του ωραρίου  προσφέροντας καθημερινά τόσο στην διασφάλιση των εθνικών μας δικαίων όσο και υπέρ του κοινωνικού συνόλου.
	Επειδή ως κοινωνική ομάδα δεν λαμβάνουν ποτέ οργανική θέση και μετακινούν την οικογένεια τους μέχρι και τα τελευταία έτη της καριέρας τους. 
	Επειδή υπάρχουν εκατοντάδες στρατιωτικοί που καθημερινά ζούνε έναν εφιάλτη μακριά από τις οικογένειες τους αφού η/ο σύζυγός τους εργάζεται στον ιδιωτικό τομέα και δεν μπορεί να τους ακολουθήσει (Γνωρίζεται πόσο δύσκολη είναι πλέον  η ανεύρεσή εργασίας στον ιδιωτικό τομέα και  ειδικά σε περίπτωση εθελουσίας αποχώρησης από την προηγουμένη εργασία λόγω μετάθεσης του συζύγου).    
	Επειδή η επίλυση των ανωτέρω προβλημάτων δύναται να επιλυθεί χωρίς δημοσιονομικό κόστος. 
	Επειδή με την καταβολή ασφαλιστικών εισφορών για αναγνώριση  θα εισρεύσουν χρήματα στα ταμεία.
	Επειδή με την δυνατότητα πρόωρης αποχώρησης μερίδας στελεχών με την καταβολή ασφαλιστικών εισφορών από τους ίδιους θα  ανοίξει  δημοσιονομικός χώρος για νέες προσλήψεις στις Ένοπλες Δυνάμεις.

Προτείνουμε για την άρση των νομοτυπικών δυσχερειών που έχουν ανακύψει τα παρακάτω:

	α.	Τροποποίηση της παραγράφου 4 του άρθρου 22 του 3865/10, ως εξής: «Ο συντάξιμος χρόνος του ένστολου προσωπικού των Ενόπλων Δυνάμεων, των Σωμάτων Ασφαλείας και του Πυροσβεστικού Σώματος που έχει καταταγεί μέχρι την 31.12.1995 και θεμελιώνει δικαίωμα σύνταξης από την 1.1.2015 και μετά προσαυξάνεται κατά τρία (3) έτη, με την καταβολή της προβλεπόμενης, από τις διατάξεις του άρθρου 59 του Π.Δ. 169/2007, εισφοράς για τη συμπλήρωση σαράντα (40) ετών συντάξιμης υπηρεσίας. Κατά παρέκκλιση κάθε άλλης γενικής ή ειδικής διάταξης που ρυθμίζει διαφορετικά το θέμα o ανωτέρω χρόνος αναγνωρίζεται ως συντάξιμος με την καταβολή εισφορών για υπηρεσίες που παρασχεθήκαν έως 31.12.2017 από τους ενδιαφερόμενους με βάση τα ποσοστά εισφορών κλάδου σύνταξης και τις συντάξιμες αποδοχές που ίσχυαν όταν πραγματοποιήθηκε η συγκεκριμένη κάθε φορά υπηρεσία.»

	β.	Τροποποίηση του άρθρου 11 του ν. 4609/2019, ως εξής: «Για την εφαρμογή των παραγράφων 4 και 5 του άρθρου 20 του ν. 3865/2010 (Α΄ 120) και της παρ. 3 του άρθρου 4 του ν. 3883/2010, πέραν των μονάδων και υπηρεσιών της παρ. 5 του άρθρου 40 του Π.Δ. 169/2007 (Α΄ 210), προσμετράτε αυξημένος στο διπλάσιο ή τριπλάσιο μέχρι πέντε (5) έτη και ο χρόνος υπηρεσίας σε μονάδες και υπηρεσίες, ανεξαρτήτως γεωγραφικού προσδιορισμού, στις οποίες στελέχη των ΕΔ  έχουν υπηρετήσει ασκώντας καθήκοντα της ειδικότητάς. Τα ανωτέρω έτη λειτουργούν ανεξάρτητα και πέραν του λογιζόμενου ως διπλάσιου χρόνου της πραγματικής συντάξιμης υπηρεσίας που διανύθηκε στις Μονάδες Εκστρατείας κατά τα οριζόμενα στην παρ. 5 του άρθρου 40 του Π.Δ. 169/2007. Κατά παρέκκλιση κάθε άλλης γενικής ή ειδικής διάταξης που ρυθμίζει διαφορετικά το θέμα o ανωτέρω χρόνος αναγνωρίζεται ως συντάξιμος με την καταβολή εισφορών για υπηρεσίες που παρασχεθήκαν έως 31.12.2017 από τους ενδιαφερόμενους  με βάση τα ποσοστά εισφορών κλάδου σύνταξης και τις συντάξιμες αποδοχές που ίσχυαν όταν πραγματοποιήθηκε η συγκεκριμένη κάθε φορά υπηρεσία.»

	γ.	Σε περίπτωση που η ως άνω προτεινόμενη τροποποίηση (εδάφιο β) αναφορικά με το άρθρο 11 του Ν.4609/19 δεν κριθεί σκόπιμό ως διάταξη να καταστεί νόμος του Κράτους, τότε ως εναλλακτική επιλογή, προτείνεται να εξετασθεί η επέκταση των τριών (3) πρόσθετων ετών της παραγράφου 4 του άρθρου 22 του 3865/10  σε όλο το προσωπικό των ΕΔ και όχι μόνο σε αυτά που κατατάχθηκαν έως την 31.12.95, με ρητό καθορισμό του ύψους της εισφοράς αναγνώρισης στο επίπεδο του 6,67%, όπως μνημονεύεται παραπάνω. 
	
	Ευελπιστούμε στην κατανόηση των προβληματισμών μας, οι οποίοι έγιναν αντιληπτοί  σε εμάς με την παράθεση πραγματικών γεγονότων από μέλη του ΣΑΣΜΥ και αναμένουμε την ανάληψη πρωτοβουλιών από μέρους σας με την κατάθεση νέου επίκαιρου νομοθετικού πλαισίου, που θα λαμβάνει υπόψη τις προτάσεις μας και θα συμβάλει στη θετική επίλυση των προβλημάτων που παρατίθενται δια της παρούσας. 

Για το Διοικητικό Συμβούλιο

